**ΤΑ ΣΗΜΕΙΑ ΣΤΙΞΗΣ**

 **ΤΕΛΕΙΑ**

-Στο τέλος της πρότασης που έχει ολοκληρωμένο νόημα.

- Στη σύντμηση λέξεων: Δ.Ε.Η.

-Σε μεγάλους αριθμούς με περισσότερα από τρία ψηφία: 29.345

 **ΑΝΩ ΤΕΛΕΙΑ**

-Χρησιμοποιείται στο τέλος ημιπεριόδου, το νόημα είναι αυτοτελές αλλά δεν είναι απόλυτα ολοκληρωμένο: Προσπάθησε πολύ΄τελικά τα κατάφερε.

-Χωρίζει δύο τμήματα λόγου που σχετίζονται αντιθετικά μεταξύ τους: Το μέτρο δεν αποτελεί επιδίωξη του σύγχρονου ανθρώπου΄αντίθετα, η ζωή στις σύγχρονες κοινωνίες επιβεβαιώνει την έλλειψή του.

- Επεξηγεί ή συμπληρώνει την προηγούμενη πρόταση: Αυτό δεν ήταν ήττα΄ήταν πανωλεθρία.

 **ΑΝΩ ΚΑΙ ΚΑΤΩ ΤΕΛΕΙΑ**

-Πριν από λόγια που καταγράφονται κατά λέξη,έτσι όπως ειπώθηκαν: Ο Αρχιμήδης είπε: «Εύρηκα».

-Όταν ακολουθεί το αποτέλεσμα μιας ενέργειας: Προσπάθησε πολύ και το αποτέλεσμα τον δικαίωσε: πέρασε πρώτος στη σχολή που επιθυμούσε.

-Πριν από απαρίθμιση: Υποβιβάστηκαν στη Β’ Εθνική τρεις ομάδες: Καλαμαριά, Βέροια και Ατρόμητος.

-Όταν όσα ακολουθούν επεξηγούν αυτά που προηγήθηκαν: Σκεφτόμουν συνεχώς αυτό: θα εκπληρώσω το χρέος μου;

 **ΚΟΜΜΑ**

- Μεταξύ όμοιων όρων , δηλαδή υποκειμένων, αντικειμένων, κατηγορουμένων, προσδιορισμών κλπ.: Η οικογένεια, το σχολείο, οι παρέες, ο χώρος εργασίας, αποτελούν φορείς κοινωνικοποίησης του ατόμου.

-Πριν και μετά την κλητική προσφώνηση: Βασίλη, μην απομακρύνεσαι.

-Πριν και μετά τις δευτερεύουσες προτάσεις, αν δεν υπάρχει τελεία. Ωστόσο δεν βάζουμε κόμμα πριν από δευτερεύουσα πρόταση που λειτουργεί ως υποκείμενο, αντικείμενο και επιθετικός προσδιορισμός: Αν το ζητήσεις, δε θα σου αρνηθεί.

-Πριν και μετά τις μετοχικές προτάσεις, όταν αυτές τίθενται ως επεξήγηση: Εχθές, γυρίζοντας από το σχολείο, συνάντησα τον Κώστα.

-Πριν και μετά από κάθε τμήμα λογου που τίθεται παρενθετικά και θα μπορούσε να παραληφθεί: Δέχτηκαι να μείνουμε μαζί και, αργά ή γρήγορα, να παντρευτούμε.

-Τα ρήματα που έχουν το ίδιο υποκείμενο, όταν είναι ασύνδετα, χωρίζονται με κόμμα: Το σχολείο μορφώνει, κοινωνικοποιεί, προετοιμάζει τους νέους.

-Επίθετα που αναφέρονται στο ίδιο ουσιαστικό: Μόνο με τη γνήσια, ουσιαστική ψυχαγωγία το άτομο μπορεί να αποδράσει από την καθημερινότητα.

- Χωρίζεται με κόμμα η παράθεση και η επεξήγηση: Ο Όλυμπος, το πιο φημισμένο ελληνικό βουνό, ήταν η κατοικία των Θεών στην αρχαιότητα.

- Τα αρνητικά και βεβαιωτικά μόρια και επιρρήματα στην αρχή της πρότασης: Βέβαια, έχεις απόλυτο δίκιο.

- Η παρομοίωση μέσα στην πρόταση: Στάθηκε ακίνητος, σαν άγαλμα.

- Περισσότεροι από δύο όμοιοι όρι που συνδέονται με τους συνδέσμους και ή , ούτε, μήτε, είτε: Στην καταπολέμηση της βίας και τα εγκληματικότητας δε βοηθά ούτε το Σχολείο, ούτε τα Μέσα Ενημέρωσης, ούτε η Πολίτεία με τους νόμους της.

-Χωρίζονται με κόμμα οι κύριες αντιθετικές προτάσεις, όταν συνδέονται με αντιθετικούς συνδέσμους: Δεν μπορούμε να δράσουμε μόνοι μας, αξίζει όμως να προσπαθήσουμε.

- Όταν οι προτάσεις αρχίζουν με το «χωρίς να»: Το άτομο πολλές φορές δέχεται όσα ακούει από τα Μ.Μ.Ε., χωρίς να τα κρίνει.

- Όταν υπάρχει ευθύς λόγος μέσα σε εισαγγωγικά και διακόπτεται από λέξεις ή φράσεις που δεν ανήκουν σε αυτόν.

 **ΕΡΩΤΗΜΑΤΙΚΟ**

-Απορία: Τώρα, τι κάνουμε;

-Προβληματισμός: Έως ποιο βαθμό οι αντιλήψεις μας στην καθημερινή ζωή είναι πραγματικά δικές μας και όχι αποτέλεσμα επιρροής της κοινωνίας πάνω μας;

- Αμφιβολία ή αμφισβήτηση: Η τεχνολογία είναι πάντα (;) στο πλευρό του ανθρώπου.

- Έντονη αποδοκιμασία-αγανάκτηση: Που είναι τελικά η οικονομική ενίσχυση που υποσχέθηκε η Πολιτεία στις άπορες ομάδες του πληθυσμού;

- Ειρωνεία: Πόσο γενναιόδωρος είσαι τέλος πάντων;

- Ρητορική ερώτηση: Είναι δυνατόν να υπάρχει δημοκρατία, όταν ο πολίτης δεν συμμετέχει στα κοινά;

- Παράκληση: Μου δίνεις ένα ποτήρι νερό;

 **ΕΙΣΑΓΩΓΙΚΑ**

-Αυτούσια τα λόγια κάποιου: «Θα φύγω αύριο» είπε ο Κώστας.

-Τίτλος ή επωνυμία: Ο «Δαρείος» είναι από τα σημαντικότερα έργα του Καβάφη.

-Λέξεις με μεταφορική σημασία: Στον πολιτικό «στίβο» αναπτύσσονυαι οξύτατοι ανταγωνισμοί.

- Νεολογισμοί: Η αύξηση της εγκληματικότητας καθιστά επικίνδυνο το «νυχτοκάματο» των οδηγών ταξί.

- Για λέξεις –φράσεις σε παλαιότερη γλωσσική μορφή: «Κληρονομικώ δικαίω».

- Για να δηλωθεί αμφισβήτηση- αποστασιοποίηση: Από την άλλη ο «κακός» μαθητής θεωρείται ότι είναι αδιάφορος.

- Ειρωνεία: Για «παραθερισμό» στα ξερονήσια έστελνε η δικτατορία τους πολιτικούς της αντιπάλους.

- Για να δώσουμε έμφαση στη σημασία της έννοιας εντός των εισαγωγικών: Όταν τα παιδιά βλέπουν τηλεόραση απομακρύνονται από το «εδώ» και το «τώρα».

- Ειδικός επιστημονικός όρος: Οιγλωσσολόγοι χαρακτηρίζουν αυτές τις λέξεις «αντιδάνεια».

- Ρητά, γνωμικά, παροιμίες: ο σύγχρονως άνθρωπος έχει απομακρυνθεί από το «Μηδέν άγαν» των αρχαίων.

 **ΘΑΥΜΑΣΤΙΚΟ**

-Στο τέλος της πρότασης δηλώνει θαυμασμό, έκπληξη, χαρά, ενθάρρυνση, ελπίδα, λύπη, φόβο, συγκίνηση, ενθουσιασμό, ειρωνεία, αμφισβήτηση, αποδοκιμασία, επιδοκιμασία, αποδοχή, αποφασιστικότητα, απαίτηση/ προσταγή, προτροπή, απόρριψη, έμφαση, προσφώνηση,έντονη ανησυχία, υπερβολή.

-Τι ωραία εμφάνιση! (θαυμασμός)

-Ήταν μια υπέροχη εμπειρία! (χαρά)

-Γέννησε τρεις φορές δίδυμα! (έκπληξη)

-Τι γενναιόδωρη προσφορά! (αποδοχή)

-Μπράβο! Συνέχισε έτσι! (ενθάρρυνση)

-Φύγε γρήγορα! (προσταγή)

-Κάνε μου αυτή τη χάρη! (προτροπή)

-Η συμπεριφορά σου είναι πραγματικά απαράδεκτη! (αποδοκιμασία)

-Κύριοι! Επιτέλους ολοκληρώθηκαν οι συνεδρίες μας. (προσφώνηση)

-Όλοι κατηγορούν αυτούς που μας κυβερνούν.Φαίνεται πως κανένας δεν τους ψηφίζει! (ειρωνεία).

 **ΑΠΟΣΙΩΠΗΤΙΚΑ**

-Για να αποσιωπήσουμε κάτι που δε θέλουμε να αναφέρουμε: Η χειρουργική επέμβαση θα κρίνει την πορεία της υγείας του…

-Προβληματισμός: Αυξάνονται κατακόρυφα οι στρατιωτικές δαπάνες…

-Υπαινιγμός/Υπονοούμενο:Νέες κυβερνητικές υποσχέσεις ένα μήνα πριν τις εκλόγές…

-Δισταγμός: Δεν ξέρω αν έρθω…,μπορεί.

-Συγκίνηση: Τα καλύτερά μας χρόνια…

- Έμφαση (παύση για λόγους έμφασης): Γλώσσα είναι…ολόκληρος ο λαός.

- Ειρωνεία: Ο…ευγενέστατος αυτός κύριος μας έβρισε χυδαία.

-Αμμφισβήτηση: Δεν ξέρω αν αξίζει τον κόπο να προσπαθήσουμε…

- Απειλή: Μπορείς να καταλάβεις ποιες θα είναι οι κυρώσεις την επόμενη φορά…

  **ΠΑΡΕΝΘΕΣΗ**

-Επεξηγήγηση: Τα αρχιτεκτονικά σχήματα εκείνης της δημιουργίας (θέατρα, βουλευτήρια κλπ.) εξακολουθούν μέχρι σήμερα να εξυπηρετούν ανάλογες δραστηριότητες.

-Προσθήκη: Αυτές δεν τον αφήνουν (και στη περίπτωση ακόμη της κλονισμένης υγείας) να λυγίσει.

-Παραπομπή σε συγγραφέα, βιβλίο κλπ.: Ο Όμηρος ( Οδύσσεια, στίχος 490) εξυμνεί τη ζωή.

-Παρεμβολή προσωπκού σχολίου: Με τις απίστευτες επιστημονικές του κατακτήσεις ο άνθρωπος έχει δημιουργήσει (για τον εαυτό του πρωτίστως) απίστευτες δυνατότητες απολαυστικής ( και, μάλιστα, νόμιμα απολαυστικής) καθημερινής ζωής.

-Προσθήκη όρου σε ξένη γλώσσα: Ο εκφοβισμός και η βία στα σχολεία (bullying) λαμβάνει ανησυχητικές διαστάσεις.

 **ΠΑΥΛΑ ΜΟΝΗ**

Α. Όταν αλλάζει πρόσωπο σε διάλογο:

-Τι θες να κάνουμε σήμερα;

- Πάμε σινεμά.

Β. Για να δοθεί έμφαση σε ερώτηση στο τέλος περιόδου: Τα μέσα κοινωνικής δικτύωσης καταλαμβάνουν όλο και μεγαλύτερο μέρος στην καθημερινότητα των νέων - αλλά με τι συνέπειες;

Γ. Για να διατυπωθεί ένα συμπέρασμα ή μια γενίκευση στο τέλος περιόδου: Η ζωή του κάθε ανθρώπου είναι γεμάτη ευχάριστες και δυσάρεστες εκπλήξες- αυτό την κάνει και τόσο ενδιαφέρουσα.

Δ. Για να παρουσιαστεί μια απρόσμενη τροπή των γεγονότων στο τέλος περιόδου ή παραγράφου: Η κατάθεση του νομοσχεδίου ήταν προγραμματισμένη για σήμερα το απόγευμα – η ακύρωσή του αιφνιδίασε τους πάντες.

 **ΔΙΠΛΗ ΠΑΥΛΑ**

-Προσθήκη: Είναι ανάγκη να συνειδητοποιηθεί –όσο κι αν αντιτίθεται στις ενδόμυχες επιθυμίες μας – ότι με τη ζωή αυτή η επικοινωνία εμφανίζεται, για το ορατό τουλάχιστον μέλλον, ανέφικτη.

-Επεξήγηση: Μια καταστροφή οποιουδήποτε είδους – οικολογική για παράδειγμα – θα προκαλέσει άραγε μια βίαιη αφύπνιση ή μήπως την εμφάνιση αυταρχκών ή ολοκληρωτικών καθεστώτων;

 **ΠΛΑΓΙΑ ΓΡΑΜΜΗ (/)**

**-**Διάζευξη

Επίσης συχνά χρησιμοποιείται για να δηλώσει συνάθρωση (ένωση) δυο λέξεων με παρεμφερή σημασία. Με τον τρόπο αυτό ο λόγος αποκτά πυκνότητα και γίνεται ακριβέστερος και πιο σαφής

Ο τηλεθεατής/αναγνώστης πρέπει να κρίνει όλες τις πληροφορίες που λαμβάνει από τα Μ.Μ.Ε.

-